b'\n_START_ARTICLE_\nManagement starosti\n_START_PARAGRAPH_\nManagement starosti (ang. age management) je vseobsegajo\xc4\x8di program obvladovanja starosti in staranja, ki postaja \xc4\x8dedalje prioritetnej\xc5\xa1a naloga dr\xc5\xbeav na nacionalni in globalni ravni. Sodobna dru\xc5\xbeba z velikim dele\xc5\xbeem starega prebivalstva stremi k celovitemu obvladovanju kompleksnih nalog na individualni in dru\xc5\xbebeni ravni. Management starosti sku\xc5\xa1a biti odgovor dru\xc5\xbebe na prednosti in slabosti staranja populacije, ki naj bi doprinesel k obvladovanju problema staranja kot enega najve\xc4\x8djih izzivov sodobnega sveta. Beseda management pomeni vodenje, upravljanje, gospodarjenje. Izraz je v zadnji letih postal velikokrat uporabljena tujka v sodobnem svetu, tako na ekonomskem kot tudi na organizacijskem podro\xc4\x8dju. Kot navajata Dimovski in \xc5\xbdnidar\xc5\xa1i\xc4\x8d, gre v \xc5\xa1ir\xc5\xa1em pomenu pri mened\xc5\xbementu starosti za premi\xc5\xa1ljeno gospodarjenje in upravljanje s starostjo in staranjem prebivalstva, za posameznikovo organiziranje lastnega \xc5\xbeivljenja v starosti, za organiziranje dru\xc5\xbebeno ekonomskih razmer, kjer bodo ljudje tretje generacije upravljali s svojimi potenciali v lastno korist in v korist dru\xc5\xbebe, za organiziranje dru\xc5\xbebenih razmer, ki bodo omogo\xc4\x8dile tretji generaciji vklju\xc4\x8devati njene zmo\xc5\xbenosti v dru\xc5\xbebeno delitev dela, sodobnim dru\xc5\xbebam in dr\xc5\xbeavam pa obvladovanje pere\xc4\x8dih nalog starajo\xc4\x8dega se prebivalstva. V  o\xc5\xbejem pomenu mened\xc5\xbement starosti pomeni na\xc4\x8drtovanje in udejanjanje strategije aktivnega staranja na ravni organizacije, ki se osredoto\xc4\x8da na stalno vklju\xc4\x8denost starej\xc5\xa1ih zaposlenih v delovnem okolju in podalj\xc5\xa1anje njihovega aktivnega obdobja \xc5\xbeivljenja. Mened\xc5\xbement starosti na ravni organizacije vklju\xc4\x8duje: 1) politiko zaposlovanja in upokojevanja starej\xc5\xa1ih; 2) usposabljanje, razvoj in napredovanje starej\xc5\xa1ih zaposlenih; 3) razvijanje fleksibilnih oblik dela; 4) oblikovanje delovnih mest po meri starej\xc5\xa1ih in 5) spreminjanje stali\xc5\xa1\xc4\x8d v zvezi s starej\xc5\xa1imi zaposlenimi._NEWLINE_Obstajajo trije stebri managementa starostnikov: 1) individualna raven, ki zajema tradicijo, kulturo, spol, zdravje in socialno varnost; 2) organizacijska raven, ki vsebuje management starosti, spreminjanje stereotipov, zdravstveno preventivo in kurativo, sinergijo in politiko zaposlovanja; 3) dru\xc5\xbebena raven, ki zajema nediskriminacijo, politiko zaposlovanja, vse\xc5\xbeivljenjsko u\xc4\x8denje, zdravstveni sistem in promocijo aktivnega staranja.\n_START_SECTION_\nOrganizacije in ukrepi\n_START_PARAGRAPH_\nPomembno je, da organizacije delujejo v smeri udejanjanja managementa starosti. V eni izmed analiz na tem podro\xc4\x8dju se je izkazalo, da v slovenskih organizacijah \xc5\xbee izvajajo dolo\xc4\x8dene ukrepe, in sicer: 1) v oglasih se ne pojavljajo diskriminatorne starostne omejitve; 2) spodbujanje oblikovanja starostno me\xc5\xa1anih oziroma raznolikih delovnih timov ter sodelovanje starej\xc5\xa1ih in mlaj\xc5\xa1ih sodelavcev; 3) s starostjo povezani zdravstveni pregledi: skrb za preventivo in kurativo; 4) identifikacija zdravstveno rizi\xc4\x8dnih delovnih mest in ocenitev tveganja za posamezne (starej\xc5\xa1e) zaposlene; 5) komuniciranje z zaposlenimi o na\xc4\x8drtih za upokojitev; 6) stalna komunikacija z zaposlenimi glede njihovih namenov in \xc5\xbeelja po podalj\xc5\xa1evanju delovne aktivnosti \xe2\x80\x93 tudi preko starostne meje za upokojitev; 7) identificiranje, zadr\xc5\xbeevanje in prenos klju\xc4\x8dnih znanj starej\xc5\xa1ih; 8) oprostitev opravljanja nadur za starej\xc5\xa1e delavce. _NEWLINE_Najmanj pogosto udejanjani ukrepi so: 1) promocija strategij aktivnega staranja in politik mened\xc5\xbementa starosti v organizacijah; 2) izobra\xc5\xbeevanje vodstva o mened\xc5\xbementu starosti; 3) podalj\xc5\xa1ani dopusti namenjeni gradnji kariere; 4) opcija: prerazporeditev starej\xc5\xa1ih zaposlenih na ni\xc5\xbeje ravni \xe2\x80\x93 ni\xc5\xbeja pla\xc4\x8da, la\xc5\xbeje delo in manj\xc5\xa1a odgovornost; 5) fleksibilne delovne prakse (delo na domu, zgostitev delovne obveznosti na 4 dni v tednu ipd.)\n_START_SECTION_\nZaposljivost starej\xc5\xa1ih posameznikov\n_START_PARAGRAPH_\nRazmerje med delovno aktivnim in neaktivnim prebivalstvom se spreminja, saj se v dru\xc5\xbebi pove\xc4\x8duje dele\xc5\xbe posameznikov v starosti nad 65 let in ve\xc4\x8d, medtem ko se \xc5\xa1tevilo rojstev manj\xc5\xa1a.  To vodi v zmanj\xc5\xa1anje \xc5\xa1tevila delovnih mest in velja za nov trend razvoja moderne dru\xc5\xbebe. Banov\xc5\xa1ek povzema, da nas ta pojav sili k zvi\xc5\xa1anju upokojitvene starosti, prav tako pa tudi \xc5\xa1iri trg dela na starej\xc5\xa1o populacijo . Brezposelni v starosti od 50 do 64 let spadajo v skupino te\xc5\xbeko zaposljivih. Zavod za zaposlovanje in druge organizacije bi morale vlo\xc5\xbeiti veliko truda in energije, da bi se zvi\xc5\xa1ala stopnja zaposlenosti v tem starostnem razredu. Poskrbeti bi bilo potrebno za bolj\xc5\xa1o izobra\xc5\xbeenost starej\xc5\xa1ih, njihovo pripravljenost za iskanje zaposlitve, omogo\xc4\x8diti nediskriminacijo zaradi starosti, zagotoviti dobro sodelovanje s podjetji in pove\xc4\x8dati njihovo motiviranost za zaposlovanje brezposelnih v starosti nad 50 let. Tak\xc5\xa1no izbolj\xc5\xa1anje bi pomenilo tudi ve\xc4\x8djo skladnost z zahtevami Evropske unije._NEWLINE_Vendar pa lahko razloge za nezaposljivost najdemo tudi na strani brezposelnih. Posamezniki z nizko stopnjo izobrazbe se te\xc5\xbeko vnovi\xc4\x8d vklju\xc4\x8dijo v izobra\xc5\xbeevanje ali usposabljanje. Ta te\xc5\xbeava je najbolj opazna v vzhodnoevropskih dr\xc5\xbeavah, medtem ko je na zahodu vse\xc5\xbeivljenjsko u\xc4\x8denje uveljavljeno tudi v praksi. V dr\xc5\xbeavah srednje Evrope so izku\xc5\xa1nje pri zaposlovanju starej\xc5\xa1ih precej podobne. Te dr\xc5\xbeave v ve\xc4\x8dini zvajajo osnovne te\xc4\x8daje, kjer sku\xc5\xa1ajo izbolj\xc5\xa1evati samopodobo starej\xc5\xa1ih brezposelnih ter jih spodbujati k iskanju zaposlitve, trudijo se raz\xc5\xa1iriti znanje in izobrazbo teh posameznikov, pri \xc4\x8demer upo\xc5\xa1tevajo povpra\xc5\xa1evanje na trgu dela, poleg tega pa posebej obravnavajo vse tiste, ki se \xc5\xbeelijo neposredno zaposliti. Spodbujajo samozaposlovanje, vendar pri starej\xc5\xa1ih ta re\xc5\xa1itev ni vedno najbolj\xc5\xa1a, saj ti posamezniki te\xc5\xbeje razvijajo podjetni\xc5\xa1ko miselnost, kot pa mlaj\xc5\xa1i ljudje.'